Der findes ingen officielle opgørelser af, hvor mange mennesker i Danmark, som tilhører en bestemt religion. Men religionsforskeren Brian Arly Jacobsen har i en årrække lavet beregninger på de tilgængelige data, og han når frem til et noget lavere tal end Rasmus Paludan – faktisk under det halve:

320.000 muslimer. Det svarer til 5,5 procent af den danske befolkning, mens Rasmus Paludan tror muslimerne udgør 12 procent.

– Vi har desværre ikke nogen mulighed for at lave en folketælling, som vil være det mest retvisende i forhold til at finde ud af, hvor mange muslimer der er i Danmark, siger Brian Arly Jacobsen til Detektor.

– Derfor er vi nødt til at bruge nogle andre metoder. Der kan man blandt andet bruge Danmarks Statistiks oplysninger om nationalitet for indvandrere og efterkommere og nu også tredje generation, forklarer han.

Brian Arly Jacobsen har derfor gennemgået hver enkelt nationalitetsgruppe hos Danmarks Statistik og sammenholdt den med oplysninger om antallet af muslimer i hver gruppe.

– Det kan både være nogle oplysninger, vi har fra undersøgelser i Danmark. Eksempelvis er der blevet undersøgt religiøst tilhørsforhold blandt tyrkere, pakistanere, somaliere og flere andre i Danmark. Men for mange andre nationalitetsgrupper er der ikke lavet de her undersøgelser, så der må vi se på, hvordan den religiøse sammensætning er i det land, de kommer fra, forklarer han.

Når alt regnes sammen, ender Brian Arly Jacobsen derfor på et estimat på ca. 320.000 muslimer. Et tal, der selvfølgelig er behæftet med en vis usikkerhed – men langt fra i den størrelsesorden, Paludan taler om.

Og selv hvis man medregner samtlige ikke-vestlige indvandrere og efterkommere i Danmark, er tallet også et pænt stykke under Paludans estimat. Ifølge Danmarks Statistik var der i 1. kvartal 2019 i alt 506.570 ikke-vestlige indvandrere og efterkommere i Danmark.